标题：云间三子新诗合稿
云间三子新诗合稿
《〈全集〉凡例》称“《三子新诗》之作于辰、巳、午、未”，即崇祯十三至十六年（1640—1643），正是明朝灭亡前的四年，而由宋征舆刊刻于清顺治甲申元年（1644）。  陈子龙《〈三子诗选〉序》对此诗集介绍说：“三子者何？李子雯、宋子征舆及不佞子龙也。曩予家居，与二子交甚欢，衡宇相望，三日之内，必再见焉。见则有吟咏，互相劘切……庚辰，予治狱越州，行役之暇，间有篇什，不能当曩者十之二，而二子在里门，相倡和无倦。尝一再过从，相与上会稽，探禹穴，投赠送别之篇，亦有存焉。癸未……明年春……今天子起淮甸，都金陵，东南底定。予入备侍从，请及归里。宋子闲居，则梓三人之诗为一集。”记叙了此诗集倡和、付梓的经过与时间。对诗集的内容与风格则云“当五六年之间，天下兵大起，破兵杀将，无日不见告，故其诗多忧愤念乱之言焉。然以先朝躬秉大德，天下归仁，以为庶几可销阳九之厄，故又多恻隐望治之旨焉。念乱则其言切而多思，望治故其辞深而不迫，斯则三子所为诗也”。宋征舆《於陵孟公传》亦记云：“孟公（子龙）与李生雯及不佞征舆，合所为诗梓之，曰《三子诗》，而孟公为之序……”
此书原刻本笔者未见，今国家图书馆与南京图书馆藏有民国初《峭帆楼丛书》所收《云间三子新诗合稿》，系民国王植善（培孙）“偶得是书”，“与赵子相南（诒琛）相与校刻之”（《〈重刻云间三子新诗合稿〉序》）。但其所见原刻本署有“门人夏完淳存古编录”字样，故重刻本仍保留。此集或许由夏氏编录，宋氏付梓。辽宁教育出版社“新世纪万有文库”2000年版有陈立简体字校点本《云间三子新诗合稿》，其《本书说明》称“今以原刻本为底本，参校《峭帆楼丛书》刻本，重印以飨读者”，但从何处得原刻本或原刻本藏何处却语焉不详。
三子诗按四言古诗、五言古诗、七言古诗、五言律诗、七言律诗等诗体，以陈、宋、李的顺序分别排列。其中“《三子新诗》所采，俱系公越中之作”（《〈全集〉凡例》）。陈子龙有四言诗《辛巳上巳同太守王公、郡丞毕公、别驾李公修禊兰亭效古》1题，1首；五言古诗《初入剡中》等35题，35首；七言古诗《咏严先生钓台》等21题，25首；五言律诗《薄暮望海》等55题，83首；七言律诗《庚辰除夕大雪时在越署》等39题，51首；五言排律《谒禹陵》等4题，4首；七言绝句10题，42首。共计165题，241首。《全集》将《云间三子新诗合稿》陈诗全部收录。培孙称“清嘉庆时，娄县庄公师洛编刻《陈忠裕集》，跋言少时于书肆购得《云间三子诗》，读而爱之，而于忠裕诗尤至”（《〈云间三子新诗合稿〉序》），《全集》所据当是原刻本。《三子诗稿》陈诗与《云间三子新诗合稿》陈诗相比，前者文字有所篡改或差异。如七古《赠孙克咸》，后者“今年逐虏来卢龙”、“指挥万里平胡戎”，前者此两句，一缺“虏”，一“胡”改为“诸”，诸如此类，皆属为避讳而篡改。还有的诗文字略有出入，但甚少。总体看除了避讳字外，《三子诗稿》与《云间三子新诗合稿》无大异，可以看出原貌。
《云间三子新诗合稿》陈子龙作品选
七律52首（全）庚辰除夕大雪时在越署 二首 【33岁】
一
积雪层阴禹甸中，苍茫云海度飞鸿。
上才授简思梁苑，侍女藏钩忆汉宫。
地远金门惭月俸，年过骑省畏春风。
西清玉树垂垂发。满眼琼瑶路不通。
二
蓬莱东望海天开，此夕登临一举杯。
黯澹千山迷涧壑，空明万户敞楼台。
官梅岁晚将推寄？神燕春寒故未回。
迟暮已违《招隐赋》,独怜无客剡中来。
辛巳元日大雪 【33岁】
同云连夜满山楼，淑景条风未肯留。
南镇雪平沧海色，西陵春压大江流。
青幡司令传三朔，《黄竹》祈年遍九州。
不是郢中无绝唱，《柏梁》迢递固难酬。
越署人日 【33岁】
越王古殿接云霄，人日凭栏积翠遥。
残雪暖消秦望树，晴光春转浙江潮。
花明南国金屏晓，妆倚东风彩胜摇。
汉地承华仙会夜，马卿词赋本飘飘。（自注：武帝以人日会王母，时有九仙之祀故也。）
二月复雨 【33岁】
新年晴望断平芜，二月阴云复载涂。
未见寒梅辞雨雪，渐看春草入江湖。
楚臣赋就愁兰佩，越客吟成冻玉壶。
无限东风吹不转，忍将花柳问啼乌。
霾 【33岁】
轻寒积雪滞南溟，更见风霾越望亭。
万里云沙尝漠漠，一天日月倍冥冥。
江边归雁迷青海，树底流莺失翠屏。
却忆十年游蓟北，塞门尘起接王庭。
南镇 【33岁】
灵岳迢遥积翠浮，万年作镇表炎州。
天开云雨参衡霍，岭绝星辰上斗牛。
禹穴有书来帝锡，秦碑无字记宸游。
振衣直拂扶桑影，矫首仙人十二楼。
苎萝山 【33岁】
浣纱溪对苎萝山，越女明妆映翠鬟。
一日绮罗娇水上，千秋花草恨人间。
春风宿麦荒村静，夜月啼乌古殿闲。
无限江流东向去，不胜哀怨到吴关。
越州春日寄舒章 【33岁】
吴越春晚碧烟流，携伎开觞水外楼。
红药题诗倾满座，青萍出匣论封侯。
美人彩笔凌黄鹄，下吏朱颜愧紫骝。
十载连床尝起舞，即今相失少年游。
晓渡钱塘 【33岁】
吴山越岫隔中流，箫鼓平明青翰舟。
万户晴江开晓郭，千帆春草送芳洲。
桃花欲落潮先至，莺语初闻露未收。
何事西陵常问渡，不堪独上望京楼。(自注：西陵楼明望京门。)
五日郡署斋居，忆去岁此日在都门同吴鲁岗比部包宜壑冯鸿宗二州守谢褆玄文学饮天坛，今吴包在粤，冯在晋，谢在吴 【33岁】
山馆珠帘越望斜，每因佳节念京华。
相携玉勒神仙侣，同饮金庭道士家。
树杪湖流明积黛，窗前海（一作“岳”）色荡阴霞。
折榴悬艾俱江海，共忆甘原畤里花。
诸暨逢万寿节 【33岁】
粉堞山城接翠微，山头积雪映朝衣。
林光未动梅争发，江雾初收雁欲飞。
百子池边多气象，万年枝下拜恩晖。
不分在远轩台回，四海还同舜日依。
腊尽经兰亭 【34岁】
右军亭子枕荒丘，万壑千岩忆昔游。
竹引红泉春欲动，云封碧涧雨初收。
山川异代空馀赏，丝管当时已漫愁。
三月年年芳草绿，惟应王谢独风流。
辛巳越中除夕 二首 【34岁】
一
云霄一别瞻天远，岁序频移作客遥。
山阁灯光连夜雨，江潭柳叶上春潮。
素餐迟暮惭歌魏，念乱今年忆度辽。
欲折梅花寄京国，漫倾柏酒慰渔樵。
二
两年故国思难裁，此夕他乡春又回。
五夜管弦金屋暖，千门帘幕火城开。
且将嬉燕随民俗，幸有丰登愧吏才。
岁月莫愁容易尽，风光次第逐人来。
壬午越中元日 【34岁】
律应元晨玉琯吹，江湖遥忆汉官仪。
宫花彩缀青缯帜，庭燎光摇赤羽旗。
瑞雪满帘人欲醉，祥风入树鸟先知。
莫怜留滞关东日，各有韶华乐圣时。
人日立春 【34岁】
淑气条风入望新，青幡碧草竞芳晨。
玉蓂七叶春回日，彩燕双飞胜里人。
解冻兰芽生小苑，轻寒柳色动河津。
韶华今岁无穷赏，歌舞明朝次第陈。
送钱大鹤还吴阊时谪浙幕 【34岁】
迁后相逢别后情，满江冰雪送君行。
十年画省违南国，万里浮云阻北征。
暮雨龙蛇神禹庙，春风梅柳阖闾城。
五湖纵与家山近，宣室还劳召贾生。
送徐勿斋宫谕册封益藩 【34岁】
麻源秋色到江干，羽盖星轺拥传看。
自有白茅来汉殿，因移绛节伫仙坛。
藩维独倚荆扬重，讲幄应怀原湿寒。
此去诸姬多礼乐，知君早晚入长安。
诸暨城南作 【34岁】
平岗矗矗隐荒皇，日出寒山江半开。
白雪青松相与丽，红颜渌水至今哀。
浣纱石在无亡国，铸像金多失霸材。
高鸟良弓俱不见，六千君子一时回。
经乌伤因忆暗公欲卜居东义之间却寄 【34岁】
度岭攀崖立马看，陵阿宿麦路漫漫。
飞泉绝涧穿云下，反照双峰戴雪寒。
晏岁冰霜千里暮，空山鼓角数声残。
冬春射猎堪乘舆，此地相携欲挂冠。
夜归姚江 【34岁】
北风吹雁夜如何？独客帆樯海上过。
堠火半明开鼓角，暮潮初涨动星河。
霜清古树乌啼急，月落荒原虎啸多。
欲问重华还寂寞，酒阑无处起悲歌。
赠豫章谢封君 （括李，清远尊人。） 【34岁】
鸠杖春风汗漫游，龙沙晴色满南州。
一星云卧沧江夜，五老峰寒锦障秋。
壁出遗经传帝子。枕藏《鸿宝》动诸侯。
平反况复推贤子，车马高门自可酬。
雒阳 二首 【34岁】
一
洛阳亦是汉东京，伊阙轘辕设险成。
朱邸中天金作册，黄河绕地带为盟。
宓妃玉佩烟波冷，淮客银床草露轻。
渺渺嵩云愁帝子，二崤风雨夜深鸣。
二
大国重开洛水阳，先朝锡予倍辉光。
周家同姓惟尊鲁，汉代诸王更宠梁。
昔日楚歌留桂殿，何年蜀魄返兰堂。
定陵奉慰臣工在，愁望寒云满北邙。
同祁世培侍御泛镜湖 【34岁】
越溪千折绕山流，黛色横分晓荡舟。
五月阴晴天漠漠，一川风露草悠悠。
鸣榔空翠烟中市，卷幔轻红水上楼。
十二云鬟飞不定，独留明镜照人愁。
献吴鹿友少司马 【34岁】
劲节西台山岳崇，拥旄尝建并州功。
晋阳一镇终磐石，淮海三年起卧龙。
南省夏卿原掌政，左枢上将本居中。
筹时独对承华殿，武帐清秋忆大风。
晚秋杂兴 八首 【34岁】
一
江关海峤接天流，玉露商飚万里愁。
九月星河人出塞，一城砧杵客登楼。
荒原返照黄云暮，绝壁回风锦树秋。
极望苍茫寒色远，数声清角满神州。
二
秦望山连越望亭，千年风雨合沧溟。
开帘晓色通丹嶂，隐几秋深对翠屏。
独愧文章违授简，谁怜刀笔坐谈经。
金门此日多俦侣，不向人间问岁星。
三
太行东出拥神京，古塞秋风右北平。
笙鹤已辞沧海使，貂蝉初撤羽林兵。
清霜玉沼芙蓉苑，旭日金铺翡翠城。
鱼钥时传宣召急，侍臣通籍在承明。
四
甲帐秋风汉武皇，弓车十道出遐荒。
已还鸾凤栖珠树，更猎熊澎载玉璜。
舃履青云天北极，旌旗翠霭殿东厢。
至尊色喜夔龙会，干羽何年靖四方?
五
卢龙山色抱桑干，万里飞霜木叶残。
汉月夜临榆塞白，■星秋照柳城寒。
明妃冢外笳声起，都尉台前雁度寒。
乘障频年烽火急，几回鸣剑问登坛。
六
西苑芳波百子池，南城玉树万年枝。
花隈鼓吹龙舟隐，竹涧旌旗凤辇移。
长信风翻阶草遍，昭阳月度井梧迟。
宸游饵笔儒臣在，不为神伤录盛姬。
七
碧嵩清雒拥干戈，落日愁云黯渡河。
列国几人存玉马，五都今复叹铜驼。
秦师不见条侯下，魏将惟闻晋鄙多。
惆怅夷门双涕泪，大梁公子欲如何?
八
玉泉西去翠微宫，碧瓦丹楼极望中。
连骑每从三市出，题名时在五陵东。
金茎夜冷仙人露，银汉秋高少女风。
回首欲陈阊阖迥，升平今已属群公。
送祁世培侍御入掌大计 【34岁】
汉廷执法十年回，帝念澄清驿使催。
举奏赣君明黑白，登车孟博有风裁。
九州辑瑞甘泉馆，六计平衡御史台。
此日殿中无阙事，扫除苛政咏《康哉》。
吴兴太守陆公别驾张公招饮卞山白雀寺和熊伯甘令君 二首 【34岁】
一
卞山精舍耸林端，翠柏青枫夹道看。
石涧伏龙成曲水，香台引鹤舞雕栏。
五湖秋色孤帆远，万壑斜阳芳草寒。
欲向上方携手去，藤萝双径已漫漫。
二
花宫曲曲翠微幽，太守华筵在上头。
江左官僚多暇豫，吴兴宾客旧风流。
解衣欲倚玫瑰树，换席还登云母舟。
归去壶觞莫辞尽，依然明月满南楼。
秋日寄方密之翰林 【34岁】
汝奉金舆帝子家，谁怜孤客滞天涯。
午朝下直龙池柳，薄（一作“日”）暮经过杜曲花。
鸿雁不来秋愈淡，芙蓉欲落汉初斜。
馆娃宫里能相忆，明月还应照浣纱。
冯留仙巡抚天津邺仙拜少司马，一时命下，赋寄 【34岁】
左枢司马擅良筹，宪府中丞拥上游。
兵柄一门推世将，军容两地接皇州。
三边烽燧甘泉夜，万国梯航碣石秋。
昔日二冯歌鲁卫，看君兄弟并封侯。
寄怀杨机部太史，时机部以漳浦之狱有连 【34岁】
汝从高卧豫章城，何减关西伯起名。
钜鹿风尘馀部曲，匡庐烟雾拥诸生。
清时党锢非难解，乱后音书倍欲惊。
此日楚臣愁独醒，沧浪东去不胜情。
赠方禹修漕使 二首 【34岁】
一
平明阊阖听胪言，十载清风动至尊。
束郡吏民争伏阙，南冠君子复分藩。
持漕频告三边急，搜粟应怜数郡存。
河内关中今有托，汉家兵马正云屯。
二
闻道浔阳画舫多，又传小队跃琱戈。
荆南刍粟浮江下，淮北旌旗压海过。
姑衍未颁骠骑诏，宣房已和汉皇歌。
六军此日应翘首，极望千帆出九河。
癸未元日 【35岁】
珠斗春光隔岁回，碧城朝雨万山来。
川原海日迷寒树，楼阁江风数落梅。
怅望■■方饮马，更惭梓慎失登台。（自注：是日郡署廊房灾，册籍皆毁。）
不须潦倒新亭色，起舞还倾长命杯。
送吴峦稚司李桂林 【35岁】
翡翠巢边匹马过，千盘桂岭郁嵯峨。
南浮漓水啼猿满，北望君山落雁多。
蛮府官闲能作赋，汉廷恩近忆鸣珂。
愁心独系张平子，欲寄琅玕奈远何？
酬陈实庵翰林 【35岁】
今上龙飞侍从臣，青帘画舫镜湖滨。
越山丝竹留安石，吴市神仙属子真。
五岳瑶华天际夜，十年玉树汉宫春。
凤池无限新栽柳，前席行看识故人。
潼关 【35岁】
天险东临锁地维，重关遥夜角声悲。
莲花影照千烽出，竹箭波回万马迟。
四塞山河归汉关，二凌风雨送秦师。
长安游侠今无数，仗剑还能指义旗。
=====
【考证】《通鉴辑览》：“崇祯十六年（1643）十月，李自成寇潼关，总督孙传庭死之。……（略）”
天台万年寺 【35岁】
回合千峰嘉树林，苍崖碧殿昼阴阴。
云生薜荔虚岩动，日隐松衫绝涧深。
僧赐紫衣坛卓锡，经传白马字函金。
更从阁道凌飞磴，怅望诸天清磐音。
乌伤双林寺 【35岁】
祗林萧瑟静山晖，古殿阴阴灯火稀。
花露迥同清梵落，松风欲送午钟微。
云浮阿育常如盖，树自梁朝尚挂衣。
为问残碑思孝穆，更寻芳草一峰归。（自注：寺有徐陵碑。）
秋日登越州能仁寺高阁 【35岁】
极目层霄积翠浮，振衣缥缈玉台游。
湖明万井云中宅，地涌诸天海上楼。
丹嶂风烟摇落日，黄云禾黍动清秋。
仲宣萧瑟耽词赋，面面凭栏起暮愁。
过宁海吊方正学先生缑城故里 【35岁】
飞龙北极下天门，叩马西山大义存。
血泪长干无草木，画图缑里见苹蘩。
令威已返辽东羽，（自注：先生弟孝友临难赠诗，有“华表柱头千载后”之句。）望帝谁招蜀国魂？
千古君臣终不改，莫将兴废问乾坤。
金陵 【35岁】
淮水东流吴苑清，蒋山西绕汉宫平。
孝陵霁雪辉琼树，泰畤晴云护碧城。
佳气远浮双阙暮，春光先傍九霄明。
君王南顾垂衣日，词客还愿赋两京。七言古诗25首（全）咏严先生钓台 【33岁】
真人亲破昆阳垒，二十八宿平天纪。
濯龙冠盖盛如云，一星自落沧江水。
青齐大泽春茫茫，东都使者何辉煌，入君之宫登君床。
但可相从故人饮，安能刺足天子旁。
羊裘不肯脱，长歌出汉关。
手携梅家女，筑室桐君山。
轻缗欲抽五色茧，长竿拟琢青琅玕。
富春崔巍连碧落，绣壁苍崖倚山阁。
松阴寂寂寒女萝，乳窦涓涓芳杜若。
石潭时出金鲤鱼，祠下横飞双白鹤。
行人往往奠椒醑，越巫如花舞帘幕。
君不见洛阳云台高插天，邓冯耿寇俱寒烟。
秋风行示伟南褆玄 【33岁】
昨日大风今未休，黑云冥冥吹梧楸。秦王望海海不见，伍胥白浪如山丘。
山斋小庭足花石，碧松丹桂当轩幽。茂陵萧瑟对红袖，寒江历落披羊裘。
古人憔悴不足道，抱膝长吟何所求。朱雁葳蕤莫南去，渚宫烧断三江秋。
洞庭巴陵色惨澹，湘君日暮空淹留。巫阳云雨行不得，片片欲落瞿塘流。
谁能掉臂剡中去？我欲从之采烟雾。石梁倒挂双飞龙，桐柏仙人引归路。
振衣海色拂青霞，高卧霜天看锦树。
瑶草金芝太古坛，长往君当生羽翰。遥望云峰七十二，美人玉佩行珊珊。
赠孙克咸 【33岁】
孙郎历落天下才，龙文手握双玫瑰。自言三卷授黄石，谈兵说剑如风雷。
时与少年四五辈，呼鹰走马登高台。春风初绿长干草，白门柳花飞满道。
红妆落日醉轻霞，影写清淮金騕褭。酒酣拔剑为我歌，结交贤豪苦不早。
鄂渚风烟乱素秋，千帆斗舰上荆州。上客重题《鹦鹉斌》，书佐还陪明月楼。
数行能折虎牙将，一言叱咤龙頟候。叹息我谋适不用，归来仍典鹔鹴裘。
钱塘八月与君遇，慷慨犹存肝胆露。明河欲堕西泠桥，疏珠半暝南屏树。
十年衰乱难重陈，把酒相看泪如雨。皓齿青蛾委路尘，淮水长江尚东去。
君家哲兄多雄风，拥师十万镇云中。今年逐虏来卢龙，天子赐讌明光宫。
何不拂君大羽箭，仰天一射天山空。第五之名比骠骑，指挥万里平胡戎。
黄河万里红拨剌，长安故人素书至。白波恶浪高于山，焚林触石知何意？
千古终无廉蔺徒，眼前惟见萧朱事。轩冕甘为五鼎烹，壮士翻为二桃叶。
以之尘世难盘桓，掉头烟海空漫漫。子学任公垂钓竿，予亦逢萌早挂冠。
天隐野旷龙蛇蛰，云高日薄鸿雁寒。此行倘把浮丘袖，翠羽金支扫石坛。
酬吴次尾 【33岁】
昔年遇子金陵陌，锦衣吹荡杨花白。玉缸溶溶春夜长，当轩系马倾行客。
石城翠娥西曲娘，清歌一声江水碧。
别来落魄吴楚间，饭牛屠狗俱无颜。鄂渚章台气萧瑟，旌旗东接匡庐山。
安东仗剑尚慷慨，夷门挟策终抱关。
为予东来探禹穴，寒飚烈烈凌霜雪。班荆野岸旁无人，布席明湖风景切。
雄谈逸思横九霄，痛饮酣歌更呜咽。
自言海内兵未休，且将游说东诸侯。十年结交尽湖海，猛士如云不见收。
牙璋虎节满天下，谁能好士知英流。珠玉锦绣不足论，异策奇谋何所求。
龙渊出匣星文古，䴙鹈膏作华阴上。由来安攘发明王，莫学纵横事盟主。
弯弓一矢天下狼，欲堕不堕欃枪光。钩陈煌煌正四方，我与汝曹俱乐康。
更从北斗乞酒浆，缓步贡之白玉堂。
立春前三日寄舒章京师 【33岁】
燕京腊月骑马来，雪花初落轩辕台。画屏温室花争发，仙掌龙楼云半开。
李郎彤管双碧玉，狐裘蒙茸裼惨绿。朝并相如赋《上林》，暮学扬雄箴《九牧》。
腰间锦鞲绣蝥弧，插羽鸣鞭塞垣曲。白檀城北草中醉，黄花戍西烽下宿。
西曲胡姬度紫骝，秃衿小袖弹箜篌。长安宛若空窈窕，茂陵小妾徒淹留。
知君落魄咸阳陌，矫首金门迷咫尺。万石丞相常闭关，嫖姚将军不揖客。
黄金台上柳初晴，白玉河边草复生。倘忆故人能问讯，江南千里乱啼莺。
大梁行 【33岁】
悠悠芳草地，漠漠暮云平。秋风千里道，遥望大梁城。
大梁豪华古无比，请说先从信陵始。如姬卧内新窃符，晋鄙军前初散士。
十万雄兵金作羁，三千上客珠为履。岂止邯郸赖解围，尝令函谷无坚垒。
归来甲第起歌钟，舞袖缤纷照夜红。艳艳双娥低白日，沉沉醇酒对春风。
欢娱未终河汉没，丛桂芳兰几回歇。朱邸亭台郁若云，青楼罗绮娇如月。
北里佳人锦罽靴，西园公子珊瑚玦。
金梁桥上月如初，汴水堤边柳下行。羯鼓声高珠勒转，箜篌弹罢玉轮迎。
回鹘两行番地乐，梨园三部内家名。
桑田疏忽无人见，百年冠盖如飞电。壁上旌旗掣晓霞，地中鼓角摇芳甸。
鹳雀还栖翔凤楼，鱼龙尽入飞云殿。屠市曾无朱亥奇，夷门只有侯嬴贱。
繁台南去接平台，一望苍茫杀气开。惟有贾生梁客恸，还应宋玉楚臣哀。
夜走金华道中 【33岁】
三更骑马向婺州，马蹄半裂行未休。
风高月晕星欲落，草枯石细泉争流。
山深天寒龙应蛰，鴐鹅鸹鶬夜鸣急。汝独何为中野立？
山东豪吏人不识，终日低眉伺颜色。
落花篇 【33岁】
东风动地起，卷落春城霞。已折灞桥柳，还吹杜曲花。
杜曲斜连上林苑，楼台烂漫当春晚。一朝摇荡各东西，尽日飘零无近远。
皆道根株共一身，那知花叶不相亲。难辞丽质随尘土，谁慕残红在锦茵。
回首繁华方此日，烟条露萼皆颜色。流苏披影玉铃风，步障承阴金井汲。
百宝龙蟠压角轻，五丝雀网连云密。
此时公子珊瑚鞭，平川缇幔启琼筵。金犊迢遥林外度，银虬滴沥垆头眠。
舞燕啼莺未曾已，只有阳春不相俟。炙就胭脂欲褪红，翦残罗绮看犹紫。
昨日宜春宫，今朝御沟水。狂风无情落九天，不知飞入谁家里。
绰约春光能几时，倏忽浓荫绿满枝。明岁花开更相对，今年花谢任相思。
不羡今年人正好，但愁明岁花将老。百花不复怨东风，游人空自怜芳草。
高楼小女敛双蛾，垂帘不唱阳春歌。三春白日如飞电，一代红颜奈若何。
辛巳七夕于役吴兴同辕文饮陆太守陈司李壬午元夜复在前席，怅然有怀，赋寄辕文 【33岁】
七月七日吴兴城，高楼百尺吹凤笙。霅溪菱角绿于玉，洞庭鲤作金盘羹。
华星煌煌彩雾歇，碧月沈沈绛河没。仰天清啸旁无人，据地酣歌心欲折。
狂客一醉春茫茫，今夕何夕登君堂。火树轻烟乱花鸟，银镫积雪交辉光。
我今击鼓君击击，屈巵更进乌程酒。感旧频思京雒游，兴来且折江南柳。
秋月春花俱可怜，每逢佳节此留连。人生少壮不易得，更莫暗掷东风前。
匡山吟寄灯岩子 【33岁】
荆扬之间南纪雄，五佬吟笑天门东，堕地化作五芙蓉。
尧时谷口尚末通，伯禹南巡竟不封，敷浅琐琐何足崇。至今秀压衡与霍，气逼牛斗回江风。
灯岩家居九江侧，读书时向山中立。一朝作吏东海隅，治狱七年惟正直。
凤凰常被鸱枭疑，欧冶翻遭魍魉嫉。甬东青蝇驱不去，欲向紫庭翳白日。
丰隆一扫万里空，去秽除残俱帝力。岂惟白璧仍十袭，满座琳琅各颜色。
凄风烈烈江洋洋，素舸西归一断肠。却望当年读书处，九节杖挂香炉旁。
云松昼结东林寺，海月夜吐浔阳江。仙人骑鹿撞瑶草，玉女跨凤斟天浆。
草堂终日对庐岳，萧然遂欲凌柴桑。灯岩子，汝归山中寻旧师，绿萝袅袅红霞绚。
白社虽留青桂林，丹心应恋猗兰殿。伏波将军终被谗，即墨大夫今始见。
握瑜怀瑾酬君恩，勒鼎铭钟人所羡。
君不见清江杨机部，独身逐虏猛如虎。生平诵法黄叔度，雷公填填屏翳怒。
又不见娄东张西铭，万卷著书一草亭。可怜身后犹被谤，我徒发奋歌《采苓》。
积羽挠椎何太酷，自古圣贤皆侧趗。吉甫犹令伯齐冤，汉文不救长沙哭。
汝独何为保奇服，白玉为床金作屋。安能久住康王谷，致君尧舜无碌碌。
刘户部九符谪理杭州与予雅相契也，居无何，以原官召还，赋诗赠别 【33-34岁】
天下新知斗赫奕，多君赠缟如夙昔。自古宦游苦不真，感君结绶同情亲。
安东侠客本豪迈，越州从事相追寻。起舞何曾减越石，有酒每欲呼陈遵。
汉家此日军储促，召君还掌司农牍。计相尚书领度支，户曹都尉名搜粟。
敖仓尘接建章秋，载笔郎官此运筹。南省署中应见忆，西陵浦上不胜愁。
越中清明忆长安作 【34岁】
长安古道东风发，满城花艳阳春月。绿波西苑接西湖，翠霭北山凝北阙。
垂杨夹水拂金堤，碧草平沙一望齐。桥边朱鬣新调马，台上黄衫晚斗鸡。
侯家戚里争颜色，别墅连绵逼云日。沁水园中香作尘，杜陵原上花如织。
帝城此日竞寻芳，珠箔银鞍炫道旁。袖分鸭绿盘龙绣，鬓压鸦青堕马妆。
陌上相逢不相避，丽服红颜照天地。赠来宝带结将离，拾得金钿萦翡翠。
此地豪华自古闻，繁弦急管昼纷纷。金张游侠车如水，李赵经过人似云。
少年结客五陵下，作吏羞称弃繻者。忽念文园好著书，漫忆章台曾走马。
会稽山下若耶春，卧看桃李自相亲。惟应细雨轻烟外，清江碧石浣纱人。
送家大母还松江至槜李感赋 【34岁】
我家门对吴江水，本将耕钓供甘旨。十年漫逐幽并游，几度挟书谒天子。
遣来作吏东海滨，两见草绿山阴春。朝持手版候铃下，暮侧蹇卫随风尘。
我亲欲向家园去，画舫盈盈度江树。未能偕隐问归期，犹得同行指归路。
槜李城南鸿雁飞，西水驿前风雨吹。方知李令陈情是，深悔毛生捧檄非。
邯郸少年行 【34岁】
邯郸城中十万户，男能弯弓女能舞。
少年赤骥如风旋，青丝珠勒七宝鞭。春云台下猎狐兔，落日楼头共管弦。
自道生平负奇策，长揖侯门为上客。酬恩岂独却千金，报怨还能轻七尺。
君不见平原堂前坐欲倾，秦兵日夜下长平。破敌仍需魏公子，退军终赖鲁先生。
雒阳女儿行 【34岁】
雒阳大道六萌车，绮户红墙指妾家。舞席每移长信草，妆楼偏对上阳花。
上阳宫殿千门起，银榜金泥照天紫。罗绮晴连伊阙云，笙歌夜落黄河水。
狂夫匹马酒如渑，阴郭骄奢各自矜。陆浑山中曾射虎，天津桥上共呼鹰。
玉窗一唱相思曲，飞花乱点湘文绿。芍药攀来不赠人，樱桃种得何年熟。
上东门外有啼乌，富贵豪华事已徂。惟有北邙双蛱蝶，春风先自到蘼芜。
寄献石斋先生 五首 【34岁】
一
张禹朱游同日见，汉皇亲御承华殿。
抗论雷霆白日移，虎贲壮士皆惊疑。啬夫利口得官爵，长儒直道将安归?
车如鸡栖马如狗，南行不系都亭柳。大涤山头天目云，西真洞口馀杭酒。
淡笑无令管乐知，文章不落庖娲后。
遥闻敌渡桑干河，恒山岱岳烟尘多。不觉慷慨悲滂沱，安得猛士挥雕戈。
腰间弓剑三摩挲，伐鼓鏦金驱槖驼。此时将军起婆娑，阁门随例朝鸣珂。
（自注：指戊寅冬事也，时侍师于禹杭。）
二
烈风萧条吹百羽，朱凤葳蕤适南土，罗毕如云不见天，秦人高歌楚人舞。
出门不向妻子辞，八尺银铛五色组。
虎须校尉红锦裘，峨舸大艑下江州。蛟龙娟娟碧沙静，日月冥冥青枫秋。
赭衣墨帻安鱼服，予亦相逢淮水曲。京华时事不足论，惨淡相看日弥促。
镰刃谁留门外兰，庖厨肯恕山中鹿。
可怜举世学浮沈，烛龙回照杳难寻。苍茫不解时人意，慰藉还凭明主心。
我有短札置怀袖，安能一矢千黄金。平生风义惭师友，陈蔡相从但鼓琴。
（庚辰秋，师被逮至淮南，予遇之。）
三
阊阖门开翡翠城，凤凰十二相和鸣。碧血一洒玉阶裂，惊雷急电何时平？
门生往往自引匿，故吏不复来通名。
贾彪奔走何侧趗，曹鸾上书翻桎梏。（自注：谓叶、涂诸公也。）钩连几作甘陵部，相将同入黄门狱。
绯衣狱吏行生风，黄封小匣排当中。更番榜掠不知数，但称汝罪如山崇。
小臣万死不足惜，圣德如天辉简策。带血晨兴写《孝经》，和枷夜卧编《周易》。
爰书一旦出风尘，薄谴由来湘水边。万里同声颂明主，海内相看似古人。
（自注：辛巳，师自诏狱得论戍。）
四
祝融峰下巴陵水，芰裳荷盖千馀里。朝随山鬼啼黄熊，暮逐江妃乘赤鲤。
屈平问天天不语，楚壁淋漓石文紫。子规一声云欲裂，年年月下耕兰芷。
洞庭南去走辰阳，二酉茫茫多典章。帝遣仙人读金简，青鸾白凤相翱翔。
丹砂聊作大官膳，石室真为太史藏。
虞帝南游湘水绿，苍梧绵连九疑麓。惨乘曾无（一作闻）皋与夔，携手英皇倚修竹。
我欲束书上重华，玉女在旁不敢告。宫中何人奏箫韶，为君起舞《南薰曲》。
（自注：言戍酉阳也。）
五
南箕堕地人不识，天子梦中见颜色。岩花岩草几春秋，岩下胥靡侍君侧。
致君尧舜会有期，许身稷契非无术。
夫君八月上浔阳，彭湖朱雁云苍苍。短衣白帽老江汉，寒风秋月连潇湘。
至尊夜坐南熏殿，甲帐沈沈罢深宴。韶书飞渡巴陵湖，迁客旋归少阳院。
朝士相逢但相贺，凤至麟游岂足羡。
造膝之言不可明，纷纷论荐皆成名。自是汉皇思故剑，此身今已属苍生。
（自注：壬午之秋，天子召师还旧职。）
送王畹仲备兵韶州 【34-35岁】
五月南风梅子黄，清笳叠鼓发鸣榔。郁孤台上双旌去，遥望海云连岭树。
诏书昨夜下咸京，虎符龙节许南征。横海将军开壁候，日南太守奉车迎。
武溪深淫歌一曲，竹鸡哑哑桄榔木。鲛人织绡海月明，蛮女洗花江水绿。
漠皇雄武任贤才，百粤风清铜柱开。何用跕鸢问交趾，直看驯象入蓬莱。
岂止功成移大镇，干羽南归事虞舜。独不见君家宰相王茂弘，始兴内史始兴公。（自注：韶州即始兴。）
石翁师召后以仲冬过越晤鸿宝先生却归漳南，闰月闻■师大入畿，鸿宝先生募义旅入卫，丙子之役石翁师首倡勤王，旧勋不可忘也，献诗志怀 【35岁】
永和三月大会来，山阴千载生毒苔。先生一至江海动，岩花岭树双（一作“空”）徘徊。
幅巾筇杖渡江水，一日几成华阴市。《国风》初闻吴季札，《易象》已示韩宣子。
倪公司马今三君，并坐一语开青旻。镛钟鼍鼓相考击，天球大贝俱嶙峋。
玺书恳恻随蒲轮，师拜让表归七闽。呼牛更耕莘野地，有钱莫买箕山春。
胡雏夜啸卢龙月，万马奔腾暗辽碣。有诏尽征天下兵，十道旌旗同日发。
倪公奋袂持长缨，一麾壮士皆从征。长弓大箭穿贼垒，短衣疋马朝王京。
前年虏入雄州城，我师匣中双剑鸣。毁家不满千金槖，结客能为万里行。
海内始知申大义，群胡亦自震先声。此时风尘暗畿甸，至尊侧席明光殿。
弦高却敌未足奇，鲁连解围真可羡。珊瑚作柄五丝缠，为师拂拭旧羽扇。
指麾天地无征战，柏梁高台侍君宴。
送倪鸿宝少司马学士赴召闻有有■■随率义旅勤王 【35岁】
【考证】《东林列传》“时京师戒严，元璐长跪告母曰:‘自琼州公已来，再世禄食，今天子有急，奈何?’其母裂所衣襦示之曰:‘为尔旃也，岂曰无衣。’元璐乃毁家召募，得数十人，及其弟瓒率家徒佐之，可数百人，趋淮上问淮使者觅盐徒为助，无有应者。乃自率十骑持满，夹趋冲险出济北，十馀日达京师。上闻之，甚喜，曰:‘固知是吾倪讲官也。’”
明星白草长城下，■庐夜布渔阳野。高牙空闭汉家营，鸣鞭惟见■■马。
武皇按剑明光宫，羽书十道旌旗红。六郡良家齐置辔，三河侠少尽从戎。
倪公诏征不欲赴，闻警翻然衣跗[韦主]。几年凤翮在文昌，此日龙韬开武库。
英谋亮节有威名，壮士纷纷都请行。已向博徒找剧孟，复从门下得侯赢。
鸦青绣袷围红玉，小队城南射堂绿。羽扇时挥明月开，角弓初响边风肃。
豪猪作靴青兕裘，鸣笳叠鼓上幽州。此去但凭司马法，直须痛饮■■头。
岂止忠猷闻宇县，拊髀风云至尊羡。纵使搴旗细柳军，何如借箸蓬莱殿。
愿公日暮秉丝纶，澄清九域靖风尘。《采薇》本自承《天保》，不数麒麟阁上人。
寄上京山郑师 【35岁】
我师昔立殿西头，龙渊欲拟安昌候。一朝忽失绛灌意，十载翻从屈宋游。
鄢郢城高风景切，鹿门野阴桑柘幽。年年著书殊未止，吾道何须歌虎兕。
刘向《七略》简欲青，蔡邕《九经》石半紫。网罗更尽三千年，上掩龙门追鲁史。
尔来祸乱真倥恖，中原万里旌旗红。大梁公子逐流水，襄阳耆旧如飘风。
尤来大江相间出，海内杀气缠衡嵩。安陆卿云成紫盖，肃皇以来比丰沛。
轩辕神台不敢攀，康成德里人所赖。春风落日显陵西，轻裘疋马衣冠会。
指日征书下玉京，登车揽辔奏澄清。岂得徘徊留白社，早知不免为苍生。
扫除天下必英俊，戡定变乱归忠贞。予（一作“龙”）持刀笔趋公府，署事本州亦无补。
但愿时清兵革稀，束书牛角还农圃。《法言》应自授侯芭，河汾（一作“仲淹”）门下慙房杜。
陈子龙七古《清明登越州门楼》 【35岁】
高楼四望春风晓，落花已满江南道。
黛色横天照白云，碧川绕郭连芳草。
芳草湖分屏障中，千岩倒映金芙蓉。
尽日红妆明镜里，几处青山忆谢公。五言律诗83首（全）《三子诗稿》八十三首
薄暮望海 【31岁】
山光齐入暝，海色静分秋。独眺群峰上，虚疑万里游。
星连阴火动，天接浪云浮。明月生东峤，清辉满十洲。
山中晓行 【31岁】
夕宿青冥里，晨驱翠霭旁。卷旗千嶂月，吹角万山霜。
虎啸阴崖黑，鸡鸣曙海黄。无因愁予马，侧足此高冈。
朱家巷 【31岁】
漆沮周后国，丰沛汉王家。雪霁都亭柳，春生原庙花。
山川留第宅，日月近京华。万乘曾游地，鸣笳起暮鸦。
七夕渡曹娥江 【31岁】
佳期今又见，旅思日应加。秋水芳洲净，朝云桂楫斜。
虹桥连海市，玉佩照江花。仿佛奔龙会，迢迢汉影遮。
寄青田令杨龙友 二首 【31岁】
无尽青山里，何峰是栝苍？朱弦弹落木，玄翮唳清霜。
磐折工为慢，嶙峋不易藏。惟凭南雁发，矫首白云乡。
小郡分千嶂，卑官共一州。秋云通画幔，春水遇兰舟。
游女湖为镜，仙人石作楼。羡君郎宿位，乃傍少微留。（自注：处州上应处士星，故号。）
吊东湖樵夫 （逊国义士） 【31岁】
痛哭腰镰子，深林独夜闻。猿啼沧海岸，龙失楚江云。
丹阙星辰变，青山魑魅分。首阳薇可掇，共尔吊湘君。
哭周勒卣 八首 【31岁】
勒卣没两月矣，忽忽未得为哀诔之文。越署小暇，为诗八章以哭之。神理有知，庶几不忘生平之言。
摇落周生后，风流顿黯然。盛名犹在世，大雅竟谁传？
穷巷悲横笛，高山欲断弦。华亭双白鹤，何日是归年！ （其一）
壁立无愁色，萧然湖海风。依人尝气尽，慢世为途穷。
薄祭虚王导，遗书乏所忠。古来称寂寞，未必与君同。（其二）
海内推吾党，何人可共攀。生当元凯世，名在顾厨间。
文字垂三象，精灵叩九关。藏书并埋骨，突兀此青山。（其三）
昔日长干里，红楼隐暮霞。酒狂如仆射，情死似琅琊。
松柏西陵树，菖蒲北里花。春风夜台路，玉勒向谁家。（其四）
数子皆狂简，如君埋照多。放言天地外，痛饮岁时过。
云散南皮讌，珠沉东海波。酒垆已昨日，流恨邈山河。（其五）
祢生尝客楚，司马更游梁。（自注：勒卣尝游襄、汉、睢阳）江汉留鹦鹉，风尘短骕骦。
秋云兔苑冷。春草鹿门荒。欲向巫咸问，中原正渺茫。（其六）
后死予还在，先驱汝竟虚。文章悲《鵩鸟》，灵爽媵文鱼。
力命尝相难，天人事总踈。可将宣室语，重报秣陵书。（其七）
地下仍文苑，人间混酒徒。一丘虚宿草，万里会生刍。
挂剑吴公子，招魂楚大夫。还应碑《有道》，不朽未全无。（其八）
早春风雨 【32岁】
春城愁极望，黯澹失长空。树杪流泉细，云根众壑通。
松柟沈晓雾，鹰隼会天风。花月前宵满，相思隔梦中。
雹 【32岁】
雨冰何历落，韶岁告阳愆。瑟瑟珠帘湿，泠泠碧瓦穿。
城乌争粉堞，泽雁起沙田。慎莫伤牟麦，三农愁不眠。
初春阁夜 【32岁】
高阁俯青冥，春宵任醉醒。钟声沈冻雨，灯影落寒星。
驿使南来断，风烟北望扃。折梅无所寄，万里念飘零。
春雪浃旬自郡适诸暨 【32岁】
荏苒春光后，萧条积雨前。回风分岭雪，悬溜没山田。
日月迷樵径，村墟断爨烟。停车惭野老，愁艳度流年。
西陵初晴 【32岁】
积雨闲愁满，新晴野望开。潮平海门树，春到越王台。
江柳含烟细，林花入照催。物华欣有托，尽日此徘徊。
西陵得家信 【32岁】
家山吴苑侧，官舫越江湄。作客凭书易，思亲恨信迟。
霁林黄鸟度，深院碧阴（一作云）移。不念看花侣，春风今又吹。
桃花 【32岁】
春色断帘钩，飞花上玉楼。新妆微雨过，卷幔彩霞流。
日炙红颜淡，风摇碧草愁。最怜零落处，谁向锦茵收。
送张孝廉游广州 【32岁】
君向羊城去，罗浮已落梅。应题汉将柱，独上武王台。
地折东溟尽，天低南斗开。征蛮幕府客，争羡陆生才。
杂感 四首 【32岁】 
铩翮仍为瑞，批鳞亦已遥。更闻收杜众，谁与赦王调。
清议存游士，昌言忆圣朝。平生师友谊，俛仰愧渔樵。 （其一）
大河南北望，万里入春愁。车马空官渡，风烟满豫州。
黄巾连户著，白骨少人收。自古中原地，应烦圣主忧。（其二）
苍莽淮南路，连城动鼓鼙。春风愁燕子，朝雨落棠梨。
神物园陵护，兵声江海低。两京旧驰道，极望转凄迷。（其三）
兵戈传剑外，消息每差池。已失夔门险，谁言蜀栈危？
雪山寒鼓角，玉垒暗旌旗。天子频西顾，元戎实总师。（其四）
越署早春 二首 【33岁】
春色开青甸，山楼锁翠微。千林浮淑景，万户媚清晖。
日暖鸟初啭，风和花未飞。不知候雁意，何自独思归？ （其一）
春山雪后明，黛色满江城。风转林花发，霞蒸海气平。
管弦催暮霭，楼阁动新晴。越客登临处，浮云日夜生。（其二）
得莱阳宋澄岚书序令昆华之贤从宗玉两令君及长嗣夏玉孝廉之变兼讯亡友周勒卣凄然赋酬 二首 【33岁】
回首长安夜，春风五载过。亲朋馀涕泪，天地阻干戈。
江外浮云变，齐丘荒草多。书来问消息，忘尔隔关河。（其一）
越观望江天，风烟海上连。招魂非一客，惜别过三年。
日暗田横岛，春深范蠡船。故人今渐少，谁与拂朱弦！（其二）
杭州使院有怀 【33岁】
铃阁昼阴阴，风清古木深。坏墙生薜荔，小院熟来禽。
恻促过嘉月，飞扬负宿心。有怀迟彼美，何日度遥岑？
流民 【33岁】
怀符山县去，凭轼暗生悲。中深鸿多怨，空仓雀苦饥。
市门连井闭，米舶渡江迟。乐土今何在？春风易别离。
寄番禺令谢天愚 【33岁】
万里炎州吏，褰帷岭外看。暖风开蜃市，清誉到珠官。
雨过江云合，虹残海日寒。回瞻北斗近，莫忆路漫漫。
孟夏一日禾城遇钱宗伯夜谈时事 二首 【33岁】
孟夏陶陶夕，相逢檇李城。山川留谢傅，乡里识州平。（其一）
抵掌无群盗，同心数世英。谁知湖海上，黾勉念周京。
数州智警急，东国倍堪虞。不自清河济，何繇问转轮。
雄才非世出，群策每相符。庶有公开阁，狂言许我徒。（其二）
襄阳 二首 【33岁】
江汉西陲重，荆襄南纪雄。诸侯北岘首，耆旧失隆中。（其一）
燧色通秦塞，妖星下楚宫。不知大堤女，何处舞春风。
昭帝诸王国，先朝宠贵偏。至今汉水赋，应胜大风篇。
冠盖屯群盗，铜鞮乏少年。楚臣零落尽，《哀郢》竟谁传。（自注：冠盖里在襄阳城。）（其二）
吴兴四首 【33岁】
蔼蔼吴兴郡，辉辉震泽阴。山川纷断续，浦淑澹浮沈。
稉稻春田足，芙蓉秋屿深。南楼重怀古，暇日此登临。（其一）
卷幔双溪下，清虚出画图。人烟吹雁鹜，城郭入菰蒲。
暮霭平千嶂，秋风落五湖。罗衣汀草外，何处采明珠？（其二）
魂燕昼初长，陌头行采桑。春风一垂手，日暮尚携筐。
密茧温如玉，新绵白似霜。何劳使君问？无暇织流黄。（自注：闵灾也，民以丝充漕。）（其三）
暮雨过汀洲，江深菡萏秋。碧云天际合，青嶂镜中收。
菰米侵唇冷，菱丝入腕柔。更闻西塞下，渔唱落轻舟。（其四）
新秋蒋楚珍周天格二同年招饮台州东湖 【33岁】
碧槛临秋水，华轩对落晖。明霞流绮席，清露袭仙衣。
乌鹊高玄渚，芙蓉入翠微。佳期应不远，樽酒重依依。
郡阁秋夕 【33岁】
严城秋色满，高阁夜声多。碧月悬丹嶂，华星落绛河。
泠泠桐叶下，冉冉桂花过。不识浮云意，无因问素娥。
同毕李二寅丈重游许寺 【33岁】
为爱征君宅，相携日暮寻。风铃摇碧瓦，雪磴照珠林。
叠石层楼逈，丛篁小院深。不胜怀古意，并坐惜华簪。
富春城中作 【33岁】
古邑抱江流，江寒五月秋。浮云平画堞，倒影射飞楼。
帆转冥遥渚，潮生失浅洲。空留形胜在，顿使客心愁。
冬涉曹娥江 【33岁】
夕宿淹长道，晨兴涉广川。峡云昏草树，江雨杂人烟。
风急神娥庙，天寒津吏船。溯洄洵可乐，思卜剡中田。
冬雪之暨阳 二首 【33岁】
横雪山阴道，犹同晋永和。空蒙封窈篠，皎洁秀岩阿。
平畈饥乌落，奔流涉马多。不知高卧者，岁晏意如何?（其一）
重重云出树，杳杳雪浮岑。松桧青葱见，熊罴偃卧深。
穿林明锦障，度岭照清襟。遂觉风尘外，偏多山水音。（其二）
斗子岩 【33岁】
风高阴日荡，野旷晓岚平。积雪飞虚壁，寒云护削成。
天移南斗近，地接婺星明。系马青林下，萧寥胡雁鸣。
慈溪道中 【33岁】
山合轻阴浅，江明积翠深。白沙回枉渚，黄叶乱寒林。
跋涉羞关堠，风波动越吟。跂予桐柏顶，恨矣隔幽寻。
岁暮于役乌伤道中 【33岁】
田野气沈沈，悲风灌木吟。逢迎成吏道，奔走动乡心。
云覆松阴薄，冰流石濑深。中原烽未息，岁晏欲沾襟。
送家大母还乡至御儿梦入里门 【34岁】
家山连檇李，恨望转踌蹰。梦入平原宅，春留潘令舆。
官桥桑柘满，小合蕙兰初。五两终朝路，云中辨敝庐。
早春李立斋令君邀游罨画溪 二首 【34岁】
松岗明积雪，竹岸覆春沙。别浦生芳杜，乘流问浣纱。
回风张乐细，落日荡舟斜。欲解江皋佩，皆言胜若耶。（其一）
桂楫五湖西，春风入画溪。石泉分袅袅，沙草静萋萋。
卷幔藤萝合，回舷竹树迷。使君多暇日，具欲问幽栖。（其二）
睢阳 【34岁】
阏伯分星地，商王建社来。族多蛮黶汰，守乏华元才。
日暮歌钟歇，天荒画角哀。异时宾客在，寂莫向平台。
初夏同倪司成吴金吾毕少府同游祁侍御寓山园亭 八首 【34岁】
南国称佳丽，西园足徜徉。地邻梅尉宅，人即郑公卿。
碧岸花迎棹，朱栏柳拂床。清歌迟客意，引满向斜阳。（其一）
寓园幽绝处，暇日此经过。锦石支红药，青霞带绿萝。
卷帘朝雨至，放艇夏云多。忽忆东山客。应怜对绮罗。（其二）
月馆凌虚迥，风台永夜凉。镜中分画阁，树杪出回廊。
竹色匡床冷，槐阴清簟长。不烦弦管在，高论到羲皇。（其三）
幔亭高不极，独夜此登临。历乱方塘影，徘徊嘉树林。
星辰丹嶂逼，灯火翠微深。久立沾清露，犹悬待月心。（其四）
芳甸乘双桨，和风试夹衣。华筵张水次，清曲送云飞。
日铸茶新熟，湘湖蒪欲肥。主人歌《伐木》，真拟醉无归。（其五）
莲塘回药室，宛转碧栏干。珍鸟窥罗幔，幽花扫（一作满）石坛。
彩虹当涧落，凝霭入窗寒。此际愁予美，迢迢万里看。（其六）
中朝柱下史，偏爱若耶春。岩壑千重合，楼台十里新。
燕泥污锦瑟，竹粉堕花茵。真有幽栖兴，相携此卜邻。（其七）
湘水罗含宅，成都扬子亭。山川逢暇日，宾客动干星。
讲《易》琅玕榻，藏书琬琰铭。不知王逸少，曾见几峰青？（其八）
大风雨渡东阳江 【34岁】
险道疲征马，危滩得舣舟。千山梅雨合，五月涨江秋。
鸥鹭当人立，鱼龙出浪浮。还凭忠信在，欲上吕梁游。
予讨山越遇大水阻酥溪不得渡宿善溪 【34岁】
积雨霭沈沈，川原不可寻。前驱称没马，埋竃得空林。
峻壑千重溜，悬流百仞深（一作尺岑）。编桥还叱驭，莫叹武溪淫（一作深）。
遇酥溪水深不可涉从间道至上流十里渡 【34岁】
策马溪流驶，篮舆小径通。乱泉穿石底，飞瀑挂云中。
纂纂枣垂雨，离离苗向风。问途荷篠子，掉臂入墙东。
壬午生日发永康忆去岁在崇德前岁在都门 【34岁】
屈指予生日，三年不在家。前春蓟门柳，昨岁御亭花。
壮志销奔走，殊方感物华。高堂应念汝，远近总天涯。
缙云 【34岁】
烟火传深谷，何年聚邑成？悬崖开小市，垒石置疑城。
草木云中见，溪山雨后明。仙都青霭断，回首欲忘情。
仙都 【34岁】
青山望不极，迢递入仙都。黛色横天际，苍烟断海隅。
泉声千涧合，云物万峰殊。元放端居里，飞龙定有无。
涉缙云冯公岭即木合岭也上有桃花隘 【34岁】
百折桃花隘，雄关已近天。山川沈颢气，闽越辨苍烟。
梯壁成阡陌，披云得市廛。回看下方路，雷雨万峰悬。
丽水九龙村 【34岁】
人烟回树杪，村落带江流。数亩樟柟荫，千家麻麦收。
火耕开瘠土，水碓系虚舟。疑有柴桑隐，还同谷口游。
师次松阳宿净居馆闻警 【34岁】
溪声喧鼓角，山色引旌旗。绝涧藤桥度，愚崖石栈危。
数烽传贼垒，六月济王师。自顾惭随会，犹烦一旅移。
石佛岭 【34岁】
锦障四围平，苍崖一线行。片云当岭翳，万木写溪明。
灵鹫孤栖迥，驯猿接饮轻。年年苔藓碧，真似学无生。
云岩 （地多灵迹） 【34岁】
云岩岩壑秀，松石照人明。坏道流泉细，荒祠古木平。
汲浆留玉女，埋籙走山精。咫尺西屏路，披襟向晚行。
夜观太白 【34岁】
芒角天文灿，桑榆夜色封。河传沈白马，星复贯黄龙。
作态干明月，移躔乱夕（一作“落晓”）烽。登台聊骋望，踯躅过三冬。
除前一夕同毕玉台郡丞登望海亭 【35岁】
孤亭聊骋望，晚岁独含情。落日三江动，澄湖万井明。
青云低越树，白羽过吴城。千里伤春目，萋萋芳草生。
壬午除夕 二首 【35岁】
辉辉芳景逼，冉冉壮心悬。日月商歌里，山川越望前。
春风侵晚岁，朔气动经年。愁绝蓬莱殿，传烽夜未眠。（其一）
满目愁无赖，偏生此夕中。乱灯悬夜雨，急管候春风。
国事几投袂，乡心任转蓬。明当就詹尹，何计学冥鸿。（其二）
初春送士渡钱塘 【35岁】
击节（一作“楫”）乾坤隘，鸣榔吴越分。春迷沙汭雨，潮出海门云。
两岸灯花发，三江鼓吹闻。《落梅》歌未止，折柳送从军。
见新燕 【35岁】
春风吹蕙草，送汝出瑶台。来往常相并，飞鸣何所哀！
香泥新岁浅，绮月隔年开。况有高楼妇，交河戍未回。
见新柳 【35岁】
不尽青门色，偏惊江甸春。雨京驰道上，二月送行人。
莺弄愁时雨，鸟啼战后尘。那堪思往事，联骑小平津。
越署春雨 【35岁】
高阁俯风湍，春光入望阑。雨从丹嶂落，城压翠屏寒。
津树啼莺暗，山花送客残。不堪千里目，金皷动江干。